În timp ce autoritățile limitează deplasările populației, impun sancțiuni dure pentru cei care nu respectă izolarea sau carantina, restricționează activitatea economică, în scopul declarat al distanțării sociale, Biserica are propriile reguli și propria înțelegere a molimei coronavirusului.

La Cluj, preoții s-au conformat directivelor oficiale și au ținut slujbele afară, dar au împărtășit enoriașii cu aceeași linguriță, după cum se vede din imaginile video care au indignat duminică mii de oameni pe rețelele sociale.

„În ceea ce privește administrarea euharistiei, Sfântul Sinod al BOR a recomandat credincioșilor care doresc să fie împărtășiți separat, la final, cu lingurița lor adusă de acasă, să anunțe acest lucru preotului. La Catedrala Mitropolitană nu s-a primit nicio solicitare în acest sens din partea nimănui, astfel că s-a urmat procedura obișnuită”, a explicat, potrivit Hotnews, Mitropolia Clujului, după ce duminică au apărut imagini video cu zeci de credincioși care au fost împărtășiți în fața catedralei ortodoxe din oraș.

Purtătorul de cuvânt al Mitropoliei Clujului, Bogdan Ivanov, a declarat, pentru Mediafax, că preotul a respectat recomandările Sfântului Sinod al Bisericii Ortodoxe Române.

„Cei care au venit la slujbă sunt credincioși vechi, care așa s-au împărtășit de fiecare dată, și nu au reținerile altora. Oricum, de luni, conform ordonanței militare, slujbele vor avea loc în biserici fără credincioși”, a spus Ivanov.

La rândul său, prefectul Mircea Abrudean a declarat că a discutat această problemă cu mitropolitul Clujului, ÎPS Andrei Andreicuț, și nu vor mai avea loc astfel de evenimente.

Sâmbătă, vă relatam un alt episod al distanțării sociale, așa cum îl înțeleg unii preoți: la Iași, 100 de persoane, majoritate vârstnice, au participat la o slujbă de pomenire a morților, iar imaginile - care de asemenea au scandalizat o parte din societate - vorbesc de la sine.

